लघुकथा लेखन में सुरेन्द्र मंथन की गति सदा एक जैसी नहीं रही। यह गति अधिकतर मंद ही रही है। कई बार तो उन्होंने वर्ष भर में एक दो रचनाएँ ही लिखीं। रचना की विषयवस्तु, लेखक की दृष्टि तथा उससे सम्बंधित विचार मिलकर ही रचना को जन्म देते हैं। रचना कागज़ पर उतरने से पहले लेखक के मस्तिष्क में चल रही रचना–प्रक्रिया की आग पर पकती है। यही रचना–प्रक्रिया हैं रचना के लिए विषयवस्तु तो इस संसार में विचरते हुए पता नहीं कब कहाँ मिल जाए। लेकिन इसका मिलना वैसा ही होता है ,जैसे अँधेरे में पैर तले बटेर आना। वर्ष में कभी एक या दो आ जाएँ, कभी आठ–दस और कभी एक भी नहीं। सुरेन्द्र मंथन के साथ भी ऐसा ही हुआ होगा। कोई परिस्थिति या घटना जब तक लेखक को लिखने के लिए बेचैन न करे, वह कच्चा माल रचना–प्रक्रिया की अग्नि पर रखी हांडी में ठीक से पके नहीं, श्रेष्ठ रचना का रूप धारण नहीं कर पाती। सुरेन्द्र मंथन के मस्तिष्क में भी रचनाएँ महीनों या फिर वर्षों तक इस रचना–प्रक्रिया से गुज़री होंगी। सुरेन्द्र मंथन का प्रथम लघुकथा–संग्रह घायल आदमी 1984 में प्रकाशित हुआ था, यानि पहली रचना लिखने के 23 वर्ष बाद। और अब यह दूसरा लघुकथा–संग्रह पहल संग्रह के 23 वर्ष बाद आ रहा है। इससे यही पता चलता है कि छपास का उतावलापन सुरेन्द्र मंथन के स्वभाव में नहीं है।